ສະຫະລັດ ເຜີຍ ໂສມໜ້າໃໝ່ ຂອງທະນາ​ບັດ​ ໃບຮ້ອຍ (ວີດີໂອ)
ທະນາ​ບັດ​ໃໝ່ນີ້ ​ຈະ​ມີ​ເສັ້ນ ​security ribbon ສີຟ້າ​ຍາວ​ລົງ​ມາ ທີ່​ຈະ​ສະແດງໃຫ້​ເຫັນ ຕົວ​ເລກ 100.
ໃນວັນອັງຄານມື້ນີ້ ສະຫະລັດເປີດໂສມໜ້າໃໝ່ຂອງທະນາບັດ ໃບຮ້ອຍໂດລ່າ ທີ່ຍັງມີຮ່ອງຮອງຂອງຮູບແບບເດີມ ແຕ່ກໍມີສັນຍາ ລັກອັນໃໝ່ຫລາຍຢ່າງນໍາ ໃນຄວາມພະຍາຍາມເພື່ອປ້ອງກັນ ການປອມແປງທະນາບັດນັ້ນ ຄືກັນກັບ ເງິນໃບຮ້ອຍໂດລ່າສີຂຽວຂອງປະຈຸບັນນີ້ ທະນາບັດ ໃບໃໝ່ນີ້ຈະຍັງມີສັນຍາລັກຂອງປະທານາທິບໍດີ Benjamin Franklin ຜູ້ນໍາຄົນນຶ່ງໃນການປະຕິວັດຂອງອາເມຣິກາຕ້ານ ຫົວເມືອງຂຶ້ນອັງກິດ ເມື່ອຫຼາຍກວ່າ 2 ສັດຕະວັດມາແລ້ວນັ້ນ ແຕ່ວ່າ ທະນາບັດໃໝ່ນີ້ຈະມີເສັ້ນສີຟ້າຍາວລົງມາ ທີ່ເອີ້ນກັນວ່າ security ribbon ທີ່ຈະສະແດງໃຫ້ເຫັນຕົວເລກ 100 ແລະຍັງຈະມີຮູບສັນຍາລັກອັນນ້ອຍໆຂອງລະຄັງເສລີພາບ ເປັນສີຟ້າເຂັ້ມ ຖັດຈາກຮູບພາບຂອງປະທານາທິບໍດີ Franklin ຈະມີຮູບປາກກາຂົນນົກ ສີນໍ້າຕານ ແລະກ່ອງ ນໍ້າໝຶກສີທອງເຫລືອງ ທີ່ມີຮູບສັນຍາລັກຂອງລະຄັງເສລີພາບຢູ່ຂ້າງໃນ ຊຶ່ງຮູບລະຄັງ ນັ້ນຈະ ປ່ຽນສີ ແລ້ວແຕ່ວ່າມອງມາຈາກຈຸດໃດ ຕອນທີ່ຖືທະນາບັດນັ້ນ ເຈົ້າໜ້າທີລັດຖະບານກ່າວວ່າ ທະນະບັດສະບັບໃໝ່ນີ້ ແມ່ນອອກແບບມາ ເພື່ອປ້ອງກັນການ ປອມແປງທະນະບັດ ທີ່ກ່າວໜ້າແລະເກັ່ງຂຶ້ນນັບມື້ນັ້ນ ໃນຂະນະທີ່ ທະນາບັດອັນເກົ່ານັ້ນ ກໍຍັງຈະໃຊ້ໄດ້ຢູ່ເໝືອນເດີມ ໃບຮ້ອຍໂດລ່າ ແມ່ນທະນາບັດທີ່ສະຫະລັດພິມອອກໃຊ້ໃນທົ່ວໂລກຫລາຍທີ່ສຸດ ຊຶ່ງມີ ປະມານ ເຄິງນຶ່ງ ຫຼື 2 ສ່ວນ 3 ຂອງຈໍານວນ ຫຼາຍກວ່າ 8 ພັນລ້ານໂດລ່າ ທີ່ນໍາອອກ ໝຸນໃຊ້ນັ້ນ ແມ່ນໃຊ້ກັນຢູ່ ນອກສະຫະລັດ